b'\n_START_ARTICLE_\nBartholom\xc3\xa6us Deichman\n_START_SECTION_\nBiografi\n_START_PARAGRAPH_\nHan n\xc3\xa5ede hurtig frem p\xc3\xa5 den teologiske l\xc3\xb8bebane. I sit 22. \xc3\xa5r blev han feltpr\xc3\xa6st ved de danske hj\xc3\xa6lpetropper, der k\xc3\xa6mpede med i kong Vilhelm 3. af Englands h\xc3\xa6r mod Frankrig i 1693. Efter 3 \xc3\xa5rs tjeneste her blev han hofpr\xc3\xa6dikant og skriftefader hos prins Carl, med hvem han kom udenlands i 3 \xc3\xa5r. 1699 kom han tilbage og blev da efter en r\xc3\xa6kke m\xc3\xa6rkelige forflyttelser biskop i Viborg (1700). I denne stilling lagde han uden tvivl adskillig dygtighed for dagen, men i \xc3\xb8vrigt blev der f\xc3\xa6ldet de forskelligste domme om hans embedsf\xc3\xb8relse._NEWLINE_Hans livs hovedvirksomhed faldt imidlertid i Kristiania, hvor han blev biskop 1713. Her kastede han sig over en m\xc3\xa6ngde ogs\xc3\xa5 rent verdslige sager og havde stor indflydelse ved hoffet, da han forstod at vinde Frederik IV\'s dronning, Anna Sofies yndest. 1724 skrev han et brev til kongen til forsvar for det norske folk, hvor han skildrede dets tapperhed og offervillighed under krigen og dets h\xc3\xa5rde lidelser._NEWLINE_For at indynde sig hos kongen og skaffe penge i statskassen gennemf\xc3\xb8rte han salget af de norske kirker, fra et kirkeligt synspunkt en h\xc3\xb8jst uheldig og lidet biskoppelig foranstaltning. Pr\xc3\xa6steg\xc3\xa5rdene fik han dog ikke solgt. Han benyttede sit fors\xc3\xa6de i den 1724 nedsatte gehejmekommission (mod de embedsm\xc3\xa6nd, der havde taget mod "Sk\xc3\xa6nk og Gave") til at h\xc3\xa6vne sig p\xc3\xa5 sine personlige fjender._NEWLINE_Tronskiftet 1730 medf\xc3\xb8rte imidlertid biskoppens bratte fald. Han blev suspenderet og snart efter afsat, ja endog ber\xc3\xb8vet det n\xc3\xa5dsens\xc3\xa5r, der tilkom ham. Den retslige unders\xc3\xb8gelse, som Deichmann forlangte, bragte dog ikke noget for lyset, der kunde berettige en s\xc3\xa5dan fremgangsm\xc3\xa5de. Imidlertid d\xc3\xb8de han, vistnok for en del nedtrykt over sin h\xc3\xa5rde sk\xc3\xa6bne.'